
Nr.642, datë 23.9.1996

Për shpërndarjen e bonove të privatizimit të fazës së dytë të privatizimit masiv

Në bazë të ligjit nr.7918, datë 13.4.1995 “Për miratimin me ndryshime të dekretit nr.1030, datë 23.2.1995 “Për emetimin dhe shpërndarjen e bonove të privatizimit (lekë privatizimi)” dhe dekretit nr.1049, datë 27.3.1995 “Për disa plotësime në dekretin nr.1030, datë 23.2.1995 “Për emetimin dhe shpërndarjen e bonove të privatizimit”", Këshilli i Ministrave

V e n d o s i:

1. Shpërndarja e bonove të privatizimit të fazës së dytë të privatizimit masiv realizohet nga Banka e Kursimeve, sipas listave të përfituesve të këtyre bonove, të dhëna nga Qendra e Informatizimit Financiar.
2. Listat e përfituesve të bonove të privatizimit të fazës së dytë, të ndara sipas rretheve mbi bazë vendbanimi, të plotësohen nga Qendra e Informatizimit Financiar, sipas formularit që i bashkëngjitet këtij vendimi, dhe të dorëzohen në Bankën e Kursimeve brenda datës 15.10.1996. Në këto lista nuk do të përfshihen personat që kanë përdorur vlerën e plotë të bonove të tyre të privatizimit, sipas vendimit të Këshillit të Ministrave nr.438, datë 14.8.1995  “Për privatizimin e ndërmarrjeve shtetërore të transformuara në shoqëri tregtare”.
3. Banka e Kursimeve të fillojë shpërndarjen e bonove të privatizimit nga data 1.11.1996 dhe të përfundojë brenda datës 15.1.1997. Shpërndarja do të realizohet sipas procedurës së ndjekur për shpërndarjen e bonove të privatizimit të fazës së parë të privatizimit masiv, në përputhje me vendimin e Këshillit të Ministrave nr.140, datë 22.3.1995 “Për regjistrimin dhe shpërndarjen e bonove të privatizimit”, dhe vendimit të Këshillit të Ministrave nr.201, datë 3.5.1995 “Për miratimin e disa ndryshimeve në vendimin e Këshillit të Ministrave nr.140, datë 22.3.1995 “Për regjistrimin dhe shpërndarjen e bonove të privatizimit””, si dhe me udhëzimin e Këshillit të Ministrave nr.2, datë 7.4.1995 “Për regjistrimin e përfituesve të bonove të privatizimit”.
4. Bonot e privatizimit të personave që kanë vdekur pas datës 1.1.1995 dhe që u takon bono privatizimi sipas kritereve të miratuara, do të merren nga trashëgimtarët e tyre sipas kritereve të përcaktuara në Kodin Civil për trashëgiminë.
5. Pas shpërndarjes së bonove të privatizimit, listat e përfituesve të tyre të plotësuara nga Banka e Kursimeve, të kthehen pranë Qendrës së Informatizimit Financiar për të realizuar kontrollin dhe analizën e procesit.
6. Për rastet e reklamave dhe denoncimeve për dhënien ose tërheqjen e bonove të privatizimit personave të interesuar, vepron komisioni i ngritur sipas vendimit të Këshillit të Ministrave nr.140, datë 22.3.1995 “Për regjistrimin dhe shpërndarjen e bonove të privatizimit”.
7. Bonot e privatizimit, të shpërndara për fazën e parë të privatizimit masiv, do të përdoren edhe për fazën e dytë, e cila përfundon në datën 31.12.1999.
8. Pika 2 dhe pika 4 në vendimin e Këshillit të Ministrave nr.284, datë 30.4.1996 “Për përcaktimin e fazës së dytë dhe përfundimtare të privatizimit masiv dhe shtypjen e bonove të privatizimit nga Banka e Shqipërisë”, shfuqizohen.
Ky vendim hyn në fuqi menjëherë.

Kryetari i këshillit të Ministrave
Aleksandër Meksi

